b'\n_START_ARTICLE_\nGryt\xc3\xb8ya\n_START_PARAGRAPH_\nGryt\xc3\xb8ya er ei \xc3\xb8y i Harstad kommune i Troms. \xc3\x98ya ligger nord for Hinn\xc3\xb8ya omgitt av Toppsundet i s\xc3\xb8r, Kvernsundet i nord, Andfjorden i vest og V\xc3\xa5gsfjorden i \xc3\xb8st. _NEWLINE_Gryt\xc3\xb8ya har et areal p\xc3\xa5 107,57 km\xc2\xb2, og et folketall p\xc3\xa5 454 (2012). Det h\xc3\xb8yeste punktet er det 1\xc2\xa0013 meter h\xc3\xb8ye fjellet Nona. Inntil den 1. januar 2013 var 38 kvadratkilometer av nordsiden av \xc3\xb8ya en del av den tidligere Bjark\xc3\xb8y kommune. _NEWLINE_De st\xc3\xb8rste befolkningssentrene p\xc3\xa5 \xc3\xb8ya er fiskev\xc3\xa6ret Gr\xc3\xb8tav\xc3\xa6r og bygdene  Bessebostad og Fenes. Lundenes kirke og bygdetunet ligger s\xc3\xb8r p\xc3\xa5 \xc3\xb8ya. Gr\xc3\xb8tav\xc3\xa6r kapell ligger i Gr\xc3\xb8tav\xc3\xa6r. _NEWLINE_Adkomst til \xc3\xb8ya er med ferjesambandet Stornes\xe2\x80\x93Bj\xc3\xb8rner\xc3\xa5 fra Hinn\xc3\xb8ya til ferjeleiet p\xc3\xa5 Bj\xc3\xb8rnr\xc3\xa5 s\xc3\xb8r p\xc3\xa5 \xc3\xb8ya. Fergeforbindelsen er en del av fylkesvei 8670 fra Harstad som g\xc3\xa5r p\xc3\xa5 \xc3\xb8stsiden av Gryt\xc3\xb8ya fram til Bjark\xc3\xb8ya gjennom Bjark\xc3\xb8yforbindelsen som \xc3\xa5pnet i desember 2018. Fra ferjeleiet g\xc3\xa5r Fylkesvei 7756 p\xc3\xa5 vestsiden av \xc3\xb8ya gjennom Toppentunnelen fram til Gr\xc3\xb8tav\xc3\xa6r. _NEWLINE_Gartneriet p\xc3\xa5 Gryt\xc3\xb8ya startet opp i 1926 og leverer roser og potteplanter til Harstad-omr\xc3\xa5det og Vester\xc3\xa5len. Dragland planteskole startet opp i 1962._NEWLINE_I 1972 styrtet en Twin Otter p\xc3\xa5 vei fra Bardufoss til Stokmarknes i fjellet Litjetussen. 17 mennesker omkom i ulykken, som senere ble kalt Gryt\xc3\xb8ya-ulykken.'